## Odluka o ustrojavanju vojnostegovnih sudova i vojnostegovnih tužiteljstava

### NN 103/1996 (6.12.1996.), Odluka o ustrojavanju vojnostegovnih sudova i vojnostegovnih tužiteljstava

# PREDSJEDNIK REPUBLIKE HRVATSKE

Na temelju članka 100. stavka 1. Ustava Republike Hrvatske i članka
46. Zakona o službi u oružanim snagama Republike Hrvatske ("Narodne novine"
broj 23/95 i 33/95), donosim

### **ODLUKU**

### **O USTROJAVANJU VOJNOSTEGOVNIH SUDOVA I VOJNOSTEGOVNIH TUŽITELJSTAVA**

A. OPĆE ODREDBE

I.

Ovom odlukom uređuje se ustrojstvo, djelokrug i nadležnost vojnostegovnih
sudova i vojnostegovnih tužiteljstava te uvjeti i postupak za imenovanje
i razrješenje predsjednika sudova, sudaca i sudaca porotnika odnosno tužitelja
i njihovih zamjenika.

II.

Vojnostegovni sudovi i vojnostegovna tužiteljstva su samostalna tijela
koja sukladno propisanom djelokrugu i nadležnosti odlučuju o teškom otklonu
od vojne stege te štite vojnu stegu i ugled oružanih snaga Republike Hrvatske
i njezinih pripadnika.

Vojnostegovni sudovi i vojnostegovna tužiteljstva za svoj su rad odgovorni
ministru obrane i Vrhovnom zapovjedniku.

B. USTROJSTVO VOJNOSTEGOVNIH SUDOVA

III.

Za odlučivanje u prvom stupnju o počinjenom stegovnom prijestupu sukladno
Stegovniku oružanih snaga ustrojavaju se prvostupanjski vojnostegovni sudovi
i to:

- Vojnostegovni sud sa sjedištem u Zagrebu;

- Vojnostegovni sud sa sjedištem u Osijeku;

- Vojnostegovni sud sa sjedištem u Splitu;

- Vojnostegovni sud sa sjedištem u Pazinu.

IV.

Za odlučivanje u drugom stupnju o počinjenom stegovnom prijestupu ustrojava
se Viši vojnostegovni sud sa sjedištem u Zagrebu.

V.

Prvostupanjski vojnostegovni sud sastoji se od predsjednika, određenog
broja sudaca i dvadeset sudaca porotnika.

VI.

Predsjednik prvostupanjskog suda i suci porotnici obnašaju dužnost i
volonterski.

Suci prvostupanjskog suda obnašaju dužnost profesionalno.

Za predsjednika prvostupanjskog vojnostegovnog suda može biti imenovana
djelatna vojna osoba čina generala odnosno admirala.

Za suca porotnika može biti imenovana čestita i stručna djelatna vojna
osoba odnosno vojni službenik koji svojim radom i samoprijegorom uzorno
i primjereno obnaša vojnu službu.

VII.

Vojnostegovni sud sa sjedištem u Zagrebu ima pet sudaca.

Vojnostegovni sud sa sjedištem u Osijeku ima tri suca.

Vojnostegovni sud sa sjedištem u Splitu ima četiri suca.

Vojnostegovni sud sa sjedištem u Pazinu ima dva suca.

VIII.

Viši vojnostegovni sud sastoji se od predsjednika, triju sudaca i dvadeset
sudaca porotnika.

Predsjednik Višega vojnostegovnog suda i suci porotnici obnašaju dužnost
i volonterski.

Suci Višega vojnostegovnog suda obnašaju dužnost profesionalno.

Za predsjednika Višega vojnostegovnog suda može biti imenovana djelatna
vojna osoba čina generala odnosno admirala.

Za suca porotnika Višega vojnostegovnog suda može biti imenovana osoba
koja zadovoljava uvjete iz točke VI. stavka 4. ove odluke.

IX.

Uredske i druge poslove za vojnostegovne sudove obavlja stručna služba
pojedinoga vojnostegovnog suda.

Na čelu stručne službe iz stavka 1. ove točke je tajnik.

C. USTROJSTVO VOJNOSTEGOVNIH TUŽITELJSTAVA

X.

Za postupanje u prvom i drugom stupnju prema počinjenom stegovnom prijestupu,
sukladno Stegovniku oružanih snaga, ustrojavaju se vojnostegovna tužiteljstva
i to:

- Vojnostegovno tužiteljstvo sa sjedištem u Zagrebu;

- Vojnostegovno tužiteljstvo sa sjedištem u Osijeku;

- Vojnostegovno tužiteljstvo sa sjedištem u Splitu;

- Vojnostegovno tužiteljstvo sa sjedištem u Pazinu.

XI.

Vojnostegovno tužiteljstvo sastoji se od tužitelja i njegova zamjenika.

Tužitelj vojnostegovnog tužiteljstva i njegov zamjenik obnašaju dužnost
profesionalno.

XII.

Vojnostegovno tužiteljstvo sa sjedištem u Zagrebu ima tužitelja i dva
zamjenika tužitelja.

Vojnostegovna tužiteljstva sa sjedištem u Osijeku, Splitu i Pazinu imaju
po jednog tužitelja i po jednog zamjenika tužitelja.

D. DJELOKRUG I NADLEŽNOST VOJNOSTEGOVNIH SUDOVA

XIII.

Prvostupanjski vojnostegovni sudovi:

- sude u prvom stupnju djelatnim vojnim osobama, vojnim službenicima
i vojnim namještenicima te pričuvnim časnicima za počinjene stegovne prijestupe;

- odlučuju o žalbama na rješenje o udaljavanju od dužnosti;

- odlučuju o žalbama na izrečenu stegovnu mjeru smanjenja plaće i vojničkog
pritvora duljeg od 10 dana;

- ocjenjuju pravilnost zapovijedi o izrečenim stegovnim mjerama smanjenja
plaće i vojničkog pritvora duljeg od 10 dana;

- raspravljaju i odlučuju o odgovornosti vojnih osoba za kaznena djela
o kojima se prema odredbama kaznenog zakona može odlučivati u stegovnom
postupku.

XIV.

Vojnostegovni sud sa sjedištem u Zagrebu mjesno je nadležan suditi odnosno
odlučivati o žalbama osoba iz točke XIII. ove odluke koje obnašaju službu
na području zbornih područja OSRH sa sjedištem u Karlovcu i Varaždinu.

Vojnostegovni sud sa sjedištem u Osijeku mjesno je nadležan suditi odnosno
odlučivati o žalbama osoba iz točke XIII. ove odluke koje obnašaju službu
na području zbornog područja OSRH sa sjedištem u Đakovu.

Vojnostegovni sud sa sjedištem u Splitu mjesno je nadležan suditi odnosno
odlučivati o žalbama osoba iz točke XIII. ove odluke koje obnašaju službu
na području zbornih područja OSRH sa sjedištem u Kninu i Stonu.

Vojnostegovni sud sa sjedištem u Pazinu mjesno je nadležan suditi odnosno
odlučivati o žalbama osoba iz točke XIII. ove odluke koje obnašaju službu
na području zbornog područja OSRH sa sjedištem u Pazinu.

Vojnostegovni sudovi iz stavka 1., 2., 3. i 4. ove točke, rasprave mogu,
prema potrebi, održavati i izvan svojega sjedišta.

XV.

Viši vojnostegovni sud sa sjedištem u Zagrebu:

- odlučuje o žalbama protiv odluka vojnostegovnih sudova;

- odlučuje o sukobu nadležnosti vojnostegovnih sudova;

- prati i usklađuje sudsku praksu.

E. DJELOKRUG I NADLEŽNOST VOJNOSTEGOVNIH TUŽITELJSTAVA

XVI.

Mjesna nadležnost vojnostegovnog tužitelja određuje se prema odredbama
ove odluke i Stegovnika oružanih snaga koje vrijede za nadležnost suda
onog područja za koje je tužitelj postavljen.

Vojnostegovni tužitelj progoni počinitelje stegovnih prijestupa, te
je s tim u svezi dužan pokrenuti stegovni postupak kada za to postoje uvjeti
i vršiti progon u tijeku postupka tako dugo dok ti uvjeti postoje, poduzimajući
odgovarajuće radnje u skladu s odredbama Stegovnika oružanih snaga.

F.  UVJETI  I  POSTUPAK  ZA  IMENOVANJE I  RAZRJEŠENJE  PREDSJEDNIKA  I  SUDACA
VOJNOSTEGOVNIH SUDOVA ODNOSNO TUŽITELJA I NJIHOVIH ZAMJENIKA

XVII.

Suce vojnostegovnih sudova i vojnostegovne tužitelje imenuje se iz reda
diplomiranih pravnika s položenim pravosudnim ispitom.

Suci i tužitelji koji nemaju položen pravosudni ispit, dužni su ga položiti
u roku od dvije godine od dana stupanja na dužnost.

Pri izboru za suce vojnostegovnih sudova i vojnostegovne tužitelje,
prednost imaju kandidati na poslovima pravne struke u oružanim snagama.

XVIII.

Predsjednike, suce i suce porotnike vojnostegovnih sudova kao i vojnostegovne
tužitelje i njihove zamjenike u vojnostegovnim tužiteljstvima imenuje i
razrješuje Vrhovni zapovjednik oružanih snaga Republike Hrvatske, na prijedlog
ministra obrane.

XIX.

Predsjednike, suce i suce porotnike prvostupanjskih vojnostegovnih sudova
imenuje se na razdoblje od četiri godine i nakon isteka mandata mogu biti
ponovno imenovani.

Predsjednika, suce i suce porotnike Višega vojnostegovnog suda imenuje
se na razdoblje od pet godina i nakon isteka mandata mogu biti ponovno
imenovani.

XX.

Tužitelje i njihove zamjenike u vojnostegovnom tužiteljstvu imenuje
se na razdoblje od četiri godine i nakon isteka mandata mogu biti ponovno
imenovani.

XXI.

Predsjednici, suci i suci porotnici vojnostegovnih sudova te tužitelji
i njihovi zamjenici prije stupanja na dužnost daju svečanu prisegu pred
Vrhovnim zapovjednikom.

G. PRIJELAZNE I ZAVRŠNE ODREDBE

XXII.

Vojnostegovni sudovi i tužitelji ustrojeni Odlukom o osnivanju vojnodisciplinskih
sudova ("Narodne novine" broj 62/91) zapisnički će predati sve vojnostegovne
predmete nadležnim vojnostegovnim sudovima i vojnostegovnim tužiteljstvima
ustrojenima ovom odlukom.

XXIII.

Danom stupanja na snagu ove odluke prestaje vrijediti Odluka o osnivanju
vojnodisciplinskih sudova ("Narodne novine" broj 62/91).

XXIV.

Ova odluka stupa na snagu osmog dana od dana objave u "Narodnim novinama".

Broj: 01-04-96-664/2-A17
Zagreb, 15. studenog 1996.

PREDSJEDNIK REPUBLIKE I
VRHOVNI ZAPOVJEDNIK
ORUŽANIH SNAGA HRVATSKE
Vrhovnik **dr. Franjo Tuđamn,** v. r.

Odluka, NN 103/1996-1995